FI Euroopan unionin virallinen lehti C 162/11

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 162/05

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”OIE D’ANJOU”

EY-N:o: FR-PGI-0005-0477-20.06.2005

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: INAO Osoite: 51 rue d’Anjou 75008 Paris FRANCE P. +33 0153898000 F. +33 0153898060 Sähköposti: info@inao.gouv.fr

2. Ryhmittymä:

Nimi: Fermiers du Val de Loire Osoite: Boulevard Pasteur B.P. 262 44158 Ancenis Cedex FRANCE P. +33 0240988252 F. +33 0240831500 Sähköposti: vpitondregoire@terrena.fr Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.1: Tuore liha (ja muut eläimenosat)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Oie d’Anjou”

4.2 Kuvaus:

Oie d'Anjou on paistettuna nautittu hanhi, jota perinteisesti syödään joulun ja uudenvuoden aikaan.

Se erottuu muista tuotteista miellyttävän voimakkaan rintalihasten tuoksunsa, samalla kertaa pehmeän ja kiinteän rakenteensa ja miellyttävän makunsa ansiosta.

Oie d'Anjou tarjotaan myyntiin kokonaisena ruhona, joko paistovalmiina, jolloin tuotteen paino on vähintään 2,5 kg, tai suolistettuna, jolloin paino on vähintään 2,8 kg.

Ruho on pyöreä, kupu vahvasti kehittynyt ja leveä, koska fileet sijaitsevat hankaluun korkeudella. Se on täysin kynitty ja vailla höyhentuppia. Nahan on oltava joustava, kosketettaessa sopivasti (mutta ei liian) rasvainen ja väriltään keltainen.

Hyvälle rasvaisuusluokalle ovat tunnusomaisia fileiden ja vatsan nahanalaiset rasvakerrostumat, jotka ovat ohuempia selässä ja joita ei esiinny lainkaan reisissä; lisäksi siiven alla on kiinteä rasvanokare.

4.3 Maantieteellinen alue:

Anjoun hanhet syntyvät ja ne kasvatetaan ja teurastetaan maantieteellisellä alueella, joka muodostuu seuraavista osista:

Maine et Loiren departementti: koko alue;

Indre et Loiren departementti: seuraavat kunnat Château la Vallièren kantonissa: Château la Vallière, Rille, Hommes, Savigné sur Lathan, Channay sur Lathan, Coucelles de Touraine, Souvigné, Couesmes, Brèches, Villers au Bouin, Braye sur Maulne, Marcilly sur Maulne, Luble, St Laurent de Lin; seuraavat kunnat Bourgueil'n kantonissa: Benais, Bourgueil, St Nicolas de Bourgueil, Restignes, Continvoir, Gizeux; osa Langeais'n kantonista: Avrillé les Ponceaux'n kunta;

Loire-Atlantiquen departementti: seuraavat kantonit: Ligné, Ancenis, Varades, Riaillé, St Mars la Jaille, Moisdon la Rivière, St Julien de Vouvantes; osa Chateaubriantin kantonista: Chateaubriantin ja Soudanin kunnat;

Mayennen departementti: seuraavat kantonit: St Aignan Sur Roë, Craon, Château Gontier, Château Gontier est, Château Gontier ouest, Bierné, Grez en Bouère;

Sarthen departementti: seuraavat kantonit: Sablé sur Sarthe, La Flèche, Malicorne sur Sarthe, Pontvallin, Le Lude, Mayet; osa Suze sur Sarthen kantonista: Parigné le Pôlinin kunta; seuraavat kunnat Ecommoyn kantonissa: Ecommoy, Saint Biez en Belin, Saint Ouen en Belin; seuraavat kunnat Château du Loirin kantonissa: Château du Loir, Beaumont Pied de Bœuf, Dissay sous Courcillon, Flée, Luceau, Montabon, Nogent sur Loir, St Pierre de Chevillé, Thoiré sur Dinan, Vouvray sur Loir; seuraavat kunnat Chartre sur le Loirin kantonissa: La Chartre sur le Loir, Beaumont sur Dême, Chahaignes, Lhomme, Marçon;

Deux-Sèvresin departementti: seuraavat kantonit: Mauléon, Argenton l’Église, Argenton Château, Thouars, Thouars 1, Thouars 2, Airvault, St Varent, Bressuire.

4.4 Alkuperätodisteet:

Kaikki toimenpiteet, joiden avulla voidaan osoittaa, että Oie d’Anjou on peräisin maantieteelliseltä SMM-alueelta, on kuvattu eritelmässä, jossa mainitaan kaikki keinot jäljitettävyyden toteamiseksi tuotantoketjun kaikissa vaiheissa. Ne perustuvat seuraaviin tekijöihin:

— maantieteelliseen alueeseen ja kuljetusaikoihin liittyvien edellytysten täyttyminen kaikkien toimijoiden osalta,

— kaikkien teurastettavien erien koodinumerot ja teurastusasiakirjat, joiden perustella voidaan tunnistaa tuotantotila ja sen sijainti,

— hanhenpoikasten alkuperätodistukset ja lähetysluettelot, joiden perusteella voidaan tunnistaa kyseisten siitoseläinten tuotantotila ja -rakennus,

— tilan ylläpitämistä jäljitettävyystiedoista voidaan todeta rehun toimitus- ja valmistuspäivät.

Näiden tietojen avulla voidaan erityisesti jäljittää koko tuotantoprosessin kulku, selvittää kuluttajien mahdollisesti esittämien valitusten taustalla olevat syyt ja toteuttaa tarvittaessa asianmukaiset korjaavat toimenpiteet.

4.5 Tuotantomenetelmä:

Oie d'Anjou –hanhet ovat puhdasrotuisten uros- ja naaraspuolisten Reinin valkoisten hanhien jälkeläisiä. Ainoastaan naaraspuoliset poikaset toimitetaan edelleen kasvatusta varten.

Munien kuljetusaika tilalta maantieteellisellä alueella sijaitsevaan hautomoon saa olla enintään 1 tunti 45 minuuttia.

Kerättyjä siitosmunia saa säilyttää ennen hautomista enintään 7 päivän ajan. Kuoriutuneiden poikasten kuljetusaika hautomosta kasvatustilalle saa olla enintään 1 tunti 45 minuuttia.

Hanhien kasvatus (kuoriutumisesta teurastukseen) kestää vähintään 175 päivää, mutta keskimääräinen kasvatusaika on 222 päivää.

Oie d’Anjou -hanhet siirtyvät ulkolaiduntamiseen hyvin varhaisessa vaiheessa (viimeistään neljän viikon ikäisinä).

Ulkolaiduntaminen kestää vähintään 92 päivää mutta yleensä keskimäärin 138 päivää. Kyseisenä aikana laitumella on oltava käytettävissä 1 000:ta hanhea kohden vähintään 2,5 hehtaaria luonnonnurmea ja/tai 1,25 hehtaaria kylvönurmea, välikasveja (vehnä, ruis jne.) ja joka tapauksessa vähintään 1,25 hehtaaria maissia. Lisäksi hanhille annetaan rajoittamaton määrä vehnää.

Käytettävissä olevien ulkolaidunten hoidon ja monipuolisen rehun ansiosta hanhet elävät oloissa, joissa ne eivät joudu koskaan kilpailemaan keskenään ravinnosta.

Vähintään 8 viikkoa kestävän loppuruokintavaiheen aikana hanhilla on pääsy ulkosalla eläinsuojan vieressä sijaitsevalle oljilla peitetylle jaloittelualueelle.

Hanhille jyvinä annettava vilja tuotetaan kasvatustilalla.

Oie d’Anjoun kasvatus- ja loppuruokintavaiheessa eläimille annetun kasvatustilalla tuotetun rehun ja viljan ohella tilalle voidaan ostaa eläimille kasvatusvaiheen alussa tai loppuruokintavaiheessa annettavaa rehuseosta, joka ei välttämättä ole peräisin SMM-alueelta.

Kasvatustila sijaitsee enintään 100 kilometrin etäisyydellä teurastamosta, ja kuljetusaika tilalta teurastamoon saa olla enintään 3 tuntia.

Teurastushetkellä erät koostuvat tasalaatuisista hyvin lihotetuista hanhista, toisin sanoen linnuista, joissa voidaan silmämääräisen tarkastelun ja tunnustelun perusteella todeta fileiden ja vatsan ihonalaisesta rasvakerroksesta kertova jalkojen väliin laskeutuva rasvatasku sekä siiven alla oleva erittäin kiinteä rasvanokare. Sulkapeite ja jalat ovat puhtaat.

4.6 Yhteys maantieteelliseen alueeseen:

4.6.1 Maantieteellisen alueen erityisyys

Maantieteellinen alue sijaitsee Loirejoen suistossa. Joen ja meren vaikutuksesta valtamerellinen ilmasto on erityisen otollinen heinän, rehun ja viljan (heinäkasvit ja maissi) tuotannolle kasvinsyöjänä tunnetun hanhen rehuksi. Alueelle on ominaista myös tiheä hydrografinen verkko.

Näiden luontotekijöiden pohjalta ihminen on onnistunut kehittämään maantieteellisellä alueella monipuolisen kasvintuotannon ja erittäin merkittävän karjatalouden (naudanliha, siipikarja). Oie d’Anjoun erityinen asema tässä ympäristössä liittyy alueella 1400-luvulta lähtien harjoitettuun hanhenkasvatukseen.

Tämän päivän kasvattajien osaaminen näkyy erityisesti poikasten kasvatuksessa heti kuoriutumisesta lähtien, monipuolisessa rehutaloudessa sekä erityisistä hoito- ja seurantatoimenpiteistä hanhien pitkän laiduntamiskauden ja loppuruokintavaiheen aikana, ja se juontaa juurensa pitkästä perinteestä hanhenkasvatuksen alalla.

4.6.2 Tuotteen erityisyys

Oie d’Anjoun erityislaatu perustuu ruhojen hyvään rakenteeseen ja optimaaliseen rasvaisuusluokkaan.

Oie d’Anjou erottuu muista tuotteista erityisesti seuraavien ominaisuuksien ansiosta: samanaikaisesti leveä ja pyöreä kiinteälihainen ruho, voimakkaasti kehittynyt kupu, vähintään hankaluun korkeudella sijaitsevat fileet, keltainen joustava nahka, fileiden ja vatsan nahanalaiset rasvakerrostumat, jotka ovat ohuempia selässä ja joita ei esiinny lainkaan reisissä, sekä siiven alla oleva kiinteä rasvanokare. Muita laatuun vaikuttavia ominaisuuksia ovat rintalihasten voimakas tuoksu sekä samanaikaisesti pehmeä ja kiinteä rakenne.

4.6.3 Syy-seuraussuhde

Oie d’Anjoun erityisluonne johtuu siitä, että kasvattajilla on Anjoun alueen perinteisten hanhenkasvatuskäytäntöjen saralla monipuolista asiantuntemusta ja osaamista, jossa hyödynnetään maantieteellisen alueen luontotekijöitä ja ennen muuta ilmasto-olosuhteita.

Kasvattajat pyrkivät jatkuvasti varmistamaan Anjoun hanhien moitteettoman rakenteen ja ihanteellisen rasvaisuusluokan huolehtimalla lintujen koko elinajan niiden ravintokäyttäytymisestä. Kasvinsyöjänä hanhi tarvitsee runsaasti erilaisia kasveja voidakseen kehittää ruoansulatuskanavansa toiminnan mahdollisimman tehokkaaksi ja saavuttaa siten laiduntamiskauden lopussa loppuruokintavaihetta varten ravinnonnauttimiskyvyn, joka mahdollistaa runsaan ravinnon hyödyntämisen määrätyn ajan kuluessa.

Tämän tarpeen täyttämiseksi Anjoun hanhet siirtyvät hyvin varhaisessa vaiheessa ulkolaiduntamiseen ja alkavat nopeasti nauttia alueella saatavilla olevaa tuoretta nurmirehua. Pitkä laiduntamiskausi, jonka aikana on tarjolla hanhien tarpeita vastaava määrä kasvisravintoa (laidunkierto, joka perustuu nurmilohkojen ja hanhien ravinnoksi viljellyn maissin vuorotteluun), mahdollistaa voimakkaan kuvun ja leveän ruhon kehittymisen ja siten Anjoun hanhien erinomaisen rakenteen.

Loppuruokintavaiheessa kasvattajat keskittyvät hanhien nopeaan lihottamiseen (ensisijaisesti viljan avulla) huolehtien kuitenkin samalla siitä, että lintujen lihasmassan ja rintafileiden kehittyminen jatkuu (tarjolla on edelleen myös kasvisravintoa ja ulkoilumahdollisuus). Kasvattajat seuraavat tässä vaiheessa erityisen tarkasti eläinten kehittymistä (elopainon mittaaminen, silmämääräiset tarkastukset, elävien lintujen tunnustelu, siiven alla olevan rasvanokareen arvioiminen); ruhojen kunto todetaan myös teurastuksen jälkeen.

Oie d’Anjoun ruhot luokitellaan/lajitellaan teurastuksen jälkeen; siinä vaiheessa tarkastetaan silmämääräisesti tuotteelle määritellyt erityisominaisuudet.

4.7 Valvontaelin:

Nimi: Qualité — France S.A.S. Osoite: Le Guillaumet 92046 Paris la Défense Cedex FRANCE P. +33 0141970074 F. +33 0141970832 Sähköposti: http://www.qualite-france.com

4.8 Merkinnät:

Etiketissä on mainittava SMM-tuotteen ”Oie d'Anjou” nimi ja yhteisön SMM-tunnus.

Kuhunkin etikettiin merkitään myös tunnistenumero, jonka avulla ryhmittymä voi varmistaa kyseisen tuotteen jäljitettävyyden mahdollisten valitusten yhteydessä.

(1) EUVL L 93, 31.3.2006, s. 12.